Zagreb, 27. travnja 2018.g.

**Z A P I S N I K**

**o izjavi dužnosnika Zdravka Marića, ministra financija**

**u predmetu P-188/16**

 Htio bih kao prvo neke činjenice dodatno rasvijetliti. Povjerenstvo je u mom predmetu već odlučivalo u dijelu u kojem je odbacilo sumnje o sukobu interesa te je utvrdilo da nisam povrijedio odredbe Zakona o sprječavanju sukoba interesa (ZSSI). Dapače Povjerenstvo je ocijenilo da sam dobro postupao, a jedino što još ostalo kao sporno tiče se eventualne povrede moga integriteta i vjerodostojnosti kao ministar financija. Naglašavam da sam uvijek štitio javni interes te štitio vlastiti ali i dužnosnički integritet. Imajući u vidu da sam bio zaposlenik Agrokora puno puta sam se izuzimao iz donošenja odluka vezanih za Agrokor te su me upravo zbog toga prozivali da sam zbog nesudjelovanja nesposoban biti ministar financija. Jedan od takvih primjera koji se pokazao neistinit jest i porezni dug od 6 milijardi kuna za koji se kasni utvrdilo da informacija nije bila točna. Što se tiče sastanka održanog 26.02.2017.g. u Vladi RH svrha sastanka bila je zaštita javnog interesa te gospodarstva. Na istom sastanku predstavnici Agrokora iznosili su stanje u koncernu, informirali su prisutne što čine kako bi se održala financijska likvidnost i stabilnost te se na istom nisu donosile nikakve odluke niti zaključci već se općenito razgovaralo o učincima na gospodarstvo, financije i socijalno stanje. Na sastanku mi je bilo postavljeno pitanje o eventualnom mogućnosti financiranja putem HBOR-a na što sam dao općenite mogućnosti, informacije dostupne svima i upozorio na potrebu da se u svim situacijama treba voditi računa o državnim potporama i tržišnom natjecanju. Zaključno, ostajem kod tvrdnji da se nisam aktivno uključio i nisam iznosio osobne stavove i mišljenja niti predlagao moguća rješenja financiranja Agrokora. Uvijek sam postupao štiteći javni interes, a ne nečiji privatni.

 Na poseban upit člana Povjerenstva Davorina Ivanjeka s obzirom da sam u svom očitovanju istaknuo kako sam bio svjestan činjenice da bi me se zbog prethodnog zaposlenja u Agrokoru moglo dovesti u kontekst povrede odredaba Zakona o sprječavanju sukoba interesa, zbog čega sam se kao ministar financija izuzimao iz pojedinih radnji vezanih za taj koncern, a što je i Povjerenstvo u svojoj odluci utvrđivalo, da li sam u situacijama kada sam bio pozvan na sastanak 26. veljače 2017. i kada sam u ime Vlade Republike Hrvatske išao na sastanak s Ivicom Todorićem 3. ožujka 2017. razmišljao o tome da bi me i to moglo dovesti u identičnu poziciju kao i kada sam se izuzimao i ako jesam zašto sam unatoč toga odlučio sudjelovati na tim sastancima odgovaram da su oba sastanka sazvani na poziv najužeg državnog vrha, a prema intenciji i najavama sastanka njegova svrha nije bila donošenje odluke već informiranje što kompanija Agrokor čini kako bi stabilizirala svoje poslovanje.

 Na poseban upit članice Povjerenstva Tatijane Vučetić da sam u pisanom očitovanju naveo kako sam samo prisustvovao sastanku te da nisam ništa iznosio, a na današnjem izlaganju sam naveo kako sam odgovarao na upit, odgovaram da sam ostao konzistentan u svom očitovanju, a s obzirom da nisam iznosio nikakve svoje zaključke već sam odgovarao na upit o mogućim načinima minimiziranja problema Agrokor na stabilnost gospodarstva,

 Na poseban upit članice Povjerenstva Aleksandre Jozić- Ileković da li sam nakon sastanka komunicirao vezano za sadržaj i temu sastanka te ako da s kim i da li sam tom prilikom predlagao rješenja ili donošenje određenih odluka, odgovaram da je na sastanku sudjelovao najviši državni vrh te nemam praksu prenositi povjerljive informacije s takvih sastanaka. Još jednom naglašavam da na predmetnom sastanku nisu donošene nikakve odluke koje bi dalje trebalo provoditi.

 Ovaj Zapisnik je sastavni dio Zapisnika sa 8. sjednice Povjerenstva za odlučivanje o sukobu interesa održane dana 27. travnja 2018.

 Zapisnik je dan na uvid stranci koja svojim potpisom potvrđuje da nema primjedbi na njegov sadržaj.

 \_\_\_\_\_\_\_\_\_\_\_\_\_\_\_\_\_\_\_\_

 Zdravko Marić

Zapisnik sastavio:

savjetnik u Uredu Povjerenstva: Predsjednica Povjerenstva:

\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_

 Ivan Matić Nataša Novaković